b'\n_START_ARTICLE_\nAsker presteg\xc3\xa5rd\n_START_PARAGRAPH_\nAsker presteg\xc3\xa5rd (R\xc3\xb8ren, tidl. R\xc3\xb8yrvin) ligger like nord\xc3\xb8st for Asker kirkeg\xc3\xa5rd. Adressen er Kirkeveien 125, og presteg\xc3\xa5rden er g\xc3\xa5rd nr. 1 i Asker._NEWLINE_Det har v\xc3\xa6rt g\xc3\xa5rd p\xc3\xa5 stedet siden f\xc3\xb8rkristen tid, og det er eller har v\xc3\xa6rt flere gravhauger p\xc3\xa5 g\xc3\xa5rdens grunn. G\xc3\xa5rden var bebodd av prester fra middelalderen av. Den har fem fredede bygninger: hovedbygning (v\xc3\xa5ningshus), drengestue (senere forpakterbolig), stabbur, driftsbygning og lysthus. Hovedbygningen antas \xc3\xa5 ha blitt oppf\xc3\xb8rt under sogneprest Jacob Neumann i 1805\xe2\x80\x9307. Det er en laftet bygning i to etasjer med st\xc3\xa5ende panel utvendig. Neumann fikk ogs\xc3\xa5 anlagt hage med lysthus og stiftet i 1808 Selskapet for Asker prestegjelds vel for \xc3\xa5 fremme jordbruk, hagebruk og husflid i en vanskelig tid preget av Napoleonskrigene. Forpakterboligen ble oppf\xc3\xb8rt p\xc3\xa5 1800-tallet. Presteg\xc3\xa5rden er satt i stand i 1954, 1980 og 1995._NEWLINE_Asker kirke er prostikirke, og presteg\xc3\xa5rden har p\xc3\xa5 2000-tallet v\xc3\xa6rt prostens bolig. Ved avviklingen av boplikten i 2015 valgte imidlertid prosten, Berit \xc3\x98ksnes Gjerl\xc3\xb8w, \xc3\xa5 flytte ut av presteg\xc3\xa5rden, blant annet p\xc3\xa5 grunn av h\xc3\xb8y fordelsbeskatning._NEWLINE_Asker husflidslag, som er en av flere foreninger som har videref\xc3\xb8rt virksomheten i Asker prestegjelds vel, leier i dag forpakterboligen.'